ΓΡΑΠΤΗ ΕΡΩΤΗΣΗ E-2136/96 υποβολή: Felipe Camisσn Asensio (PPE) προς την Επιτροπή (3 Αυγούστου 1996)

Θέμα: Πρόγραμμα URB-AL

Είναι γνωστό ότι το πρόγραμμα URB-AL, που αποσκοπεί στην ανταλλαγή εμπειριών μεταξύ των οργανισμών τοπικής και περιφερειακής αυτοδιοίκησης της Λατινικής Αμερικής και της Ευρωπαϊκής Ένωσης, μέσω θεματικών δικτύων, εγκρίθηκε από την Επιτροπή τον περασμένο Δεκέμβριο με νομική βάση τον κανονισμό 443/92 ((ΕΕ L 52 της 27.2.1992, σελ. 1.)) σχετικά με την συνεργασία με τις χώρες της Λ. Αμερικής.

Είναι επίσης γνωστό ότι η πίστωση στον προϋπολογισμό για το πρόγραμμα αυτό ανέρχεται σε 21.665 εκατ. Ecu.

Θα επιθυμούσα σχετικά να μάθω τα ακόλουθα:

1. Ποιά μέλη αποτελούν την ορισθείσα τεχνική επιτροπή και με ποιά κριτήρια διορίζονται;

2. Πόσα μέλη της ως άνω επιτροπής έχουν ήδη διορισθεί και ποιά είναι η ταυτότητά τους;

3. Ποιά είναι τα καθήκοντα αυτής της επιτροπής;

4. Πόσα σεμινάρια έχουν προγραμματισθεί μέχρι σήμερα, πού, και με ποιά κριτήρια επελέγησαν;

5. Ποιές είναι οι προϋποθέσεις για την υποβολή υποψηφιότητας ως μέλος της επιτροπής;

6. Πότε προβλέπεται η ανάθεση της τεχνικής γραμματείας;

7. Είναι η Επιτροπή σε θέση να διασαφηνίσει τις ειδικές δράσεις ή τα σχέδια συνεργασίας που προτίθεται να υλοποιήσει;

Απάντηση του κ. Marin εξ ονόματος της Επιτροπής (13 Σεπτεμβρίου 1996)

Το πρόγραμμα Urb-Al, το οποίο εγκρίθηκε από την Επιτροπή το Δεκέμβριο 1995, προβλέπει χρηματοδότηση από τον προϋπολογισμό της Επιτροπής, ύψους 14 εκατ. ECU. Ο συνολικός προϋπολογισμός, συμπεριλαμβανομένων και των άλλων εταίρων, ανέρχεται σε 21 εκατ. ECU.

H τεχνική επιτροπή υψηλού επιπέδου, θα αποτελείται από έξι εμπειρογνώμονες. Ο ρόλος της είναι η παροχή συμβουλών στην Επιτροπή, όσον αφορά τεχνικά θέματα, σχετικά με τις προτεραιότητες στον τομέα της χάραξης της αστικής πολιτικής, στην Ευρώπη και στη Λατινική Αμερική, τις επιλογές των θεμάτων προς εξέταση στο πλαίσιο σεμιναρίων, την επιλογή εμπειρογνωμόνων στα ζητήματα προς μελέτη καθώς και την παροχή συμβουλών στην Επιτροπή γύρω από κάποια απορία σχετικά με την υλοποίηση του προγράμματος Urb-Al.

Πρόκειται για συμβουλευτική επιτροπή υψηλού τεχνικού επιπέδου και χωρίς πολιτικό χαρακτήρα. Τα μέλη της πρέπει να κατέχουν ευρείες γνώσεις και να έχουν αποδεδειγμένη εμπειρία όσον αφορά τις διάφορες πτυχές του προβληματισμού των αστικών περιοχών καθώς και της συνεργασίας που αναπτύσσεται στον εν λόγω τομέα. Η Επιτροπή συνεχίζει να μελετά την οριστική σύνθεση της επιτροπής αυτής, έχοντας ιδίως υπόψη της την ανάγκη δίκαιης γεωγραφικής αντιπροσώπευσης και κατανομής αρμοδιοτήτων.

Όσον αφορά τα σεμινάρια, η Επιτροπή έχει ήδη επιλέξει τα θέματα και τις πόλεις διοργάνωσης των δύο πρώτων σεμιναρίων, βάσει των προτεραιοτήτων και των κεντρικών θεμάτων ενδιαφέροντος που διαφάνηκαν μετά τις πρώτες επαφές και προτάσεις που υπεβλήθησαν και προτίθεται να τα οργανώσει κατά πρότυπο τρόπο, από μεθοδολογικής άποψης, έτσι ώστε να αποτελέσουν παράδειγμα για τη συνέχεια του προγράμματος.

Το πρώτο σεμινάριο έχει θέμα «Πόλη και ναρκωτικά» και θα διεξαχθεί στο Σαντιάγκο της Χιλής ενώ το δεύτερο τη «Διατήρηση των ιστορικών δομών των πόλεων» και θα διεξαχθεί στη Vicenza.

Για τα άλλα έξι θεματικά σεμινάρια, θα οργανωθεί πρόσκληση εκδήλωσης ενδιαφέροντος. Η Επιτροπή θα εξετάσει τις προτάσεις, επικουρούμενη από τη συμβουλευτική επιτροπή υψηλού επιπέδου.

Η εξωτερική γραμματεία θα επιλεγεί με δημόσιο διαγωνισμό και θα συσταθεί λαμβάνοντας υπόψη τις προθεσμίες που απαιτούνται για τη σωστή διεκπεραίωση των διαδικασιών. Η Επιτροπή ελπίζει ότι οι διαδικασίες αυτές θα περατωθούν κατά τη διάρκεια του πρώτου εξαμήνου του 1997.

Το πρόγραμμα προβλέπει κυρίως την προώθηση και διοργάνωση θεματικών σεμιναρίων για την ανάπτυξη δικτύων μεταξύ πόλεων και άλλων κοινοτήτων, με στόχο τη δημιουργία ενός πρόσφορου περιβάλλοντος για τη συνεργασία μεταξύ των ενδιαφερομένων φορέων.